Mette Frederiksen (S), 2023-04-25:
Tak for det.
Lad mig allerførst sige stort tak til de partier, som i går indgik en bred og ansvarlig finanslovsaftale med regeringen: SF, Liberal Alliance, Radikale Venstre og Dansk Folkeparti.
Hele syv partier står bag den her finanslovsaftale.
Det er rigtig godt for Danmark, og det viser jo også, hvor gode vi er til at samarbejde bredt med hinanden her i Folketingssalen.
Så vil jeg gå over til noget helt andet.
Fra regeringens side ønsker vi et nyt og forenklet kontanthjælpssystem.
Det nye system skal sikre, at der er en klar økonomisk gevinst ved at gå på arbejde; der skal indføres en arbejdspligt, som skal være med til at få endnu flere ind på arbejdsmarkedet.
Det her vidunderlige danske samfund er ikke kommet af sig selv.
Vores Danmark bygger på et meget klart princip om, at hvis man kan, så arbejder man, og man forsørger sig selv.
Det er det, der kitter vores velfærdssamfund sammen.
Det er det, der finansierer det.
Det er det, der skaber fællesskaber i hverdagen med klare værdier, ret og pligt.
Flere ikkevestlige indvandrere og efterkommere er kommet i arbejde de senere år.
Det er rigtig godt.
Men desværre er der stadig væk alt for mange, der ikke går på arbejde og dermed ikke forsørger sig selv, og det gælder især kvinderne.
Hele fire ud af ti kvindelige indvandrere og efterkommere med ikkevestlig baggrund går derhjemme i stedet for at bidrage til Danmark, og over 40 pct. af de kvinder, der har modtaget kontanthjælp uafbrudt i 10 år, har ikkevestlig baggrund.
Alle mennesker skal mødes med krav og forventninger og opleve, at der er brug for dem, at de har noget at bidrage med.
Det allerbedste er selvsagt, at man har et helt almindeligt arbejde.
Men hvis man nu ikke fra den ene dag til den anden kan gå ind på arbejdsmarkedet, er det næstbedste, at man gør nytte for sin ydelse – og det skal være 37 timer om ugen.
Det kan være at være med til at holde kommunale stier, skove og strande rene.
Det kan være, at man skal smøre madder eller sortere vasketøj på plejehjemmet.
Overholder man ikke sin pligt til at bidrage, mener vi, at man skal trækkes i sin ydelse.
Og så snart man er klar til job, skal man tjene sine egne penge.
Vores forslag er, at den nye arbejdspligt kommer til at omfatte knap 30.000 ydelsesmodtagere i kontanthjælpssystemet.
Arbejdspligten vil i vores øjne være en nøgle til fællesskabet for mange.
Den vil styrke børnenes rettigheder.
Flere børn skal vokse op med en mor og en far, der tjener deres egne penge; det giver flere muligheder.
Flere børn skal se deres mor og far tage af sted om morgenen og komme hjem om eftermiddagen, som de fleste gør i Danmark.
Det her handler også om ligestilling mellem mænd og kvinder, det handler om integration og om at give børnene nogle bedre rollemodeller.
Særlig en gruppe synes vi at vi har svigtet ved ikke at stille krav, og det er dem, der er kommet til Danmark før 2008, og som år efter år har kunnet gå på passiv forsørgelse til en høj ydelse, fordi den her gruppe ikke har skullet opfylde beskæftigelseskrav for at få kontanthjælp.
Dermed vil omkring 14.000 flere komme på en lavere sats – det er det, der hedder SHO-ydelsen – og blive omfattet af arbejdspligten.
Det vil give, tænker vi, et bedre incitament til at finde et arbejde og dermed blive en del af arbejdsfællesskabet.
At stille krav er værdighed, det handler om pligt før ret, og målet med de forslag, jeg har nævnt her, er at styrke den værdi, der kitter det danske velfærdssamfund sammen; det er, at alle skal bidrage til vores fællesskab.
Vi ser frem til at diskutere og debattere det her forslag med Folketingets partier.